钦定古今图书集成/理学汇编/字学典/第098卷 > 萧思话
## 钦定古今图书集成/理学汇编/字学典/第098卷 > 萧思话

按《南史本传》：“萧思话，南兰陵人，孝懿皇后弟子也。工
隶书，为散骑常侍，后拜郢州刺史。赠征西将军，开府
仪同三司，谥曰穆侯。”

按《书断》：萧思话工书，学于羊欣，得其体法。王僧虔云：
“萧令法羊欣，风流媚态，殆欲不减，笔力恨弱。”袁昂云：
“羊真、孔草，萧行、范篆，各一时之妙也。然上方琳之不
足，下方范晔有馀。”
按《宣和书谱》：萧思话方十许岁时，未知书，以博奕游
遨为事，好骑屋栋，打腰鼓，侵恼邻里，人多患之。稍长，
遂折节读书作字，于是声誉藉甚。初学书于羊欣，下
笔绵密𡞲婷当时有“凫鸥雁骛，游戏沙汀”之比，然所
得乃其正书耳。今御府所藏正书一：《奏事帖》。